दो दिन पहले लहराए गए थे हरे झंडे और तलवारें; हिंदू संगठनों में नाराजगी
Madhya Pradesh Narmadapuram Sethani Ghat VIDEO - नर्मदापुरम में बुधवार शाम को नर्मदा के सेठानी घाट पर गैर हिंदुओं की एंट्री बैन के पोस्टर्स लगाए गए।
नर्मदापुरम में बुधवार शाम को नर्मदा के सेठानी घाट पर गैर हिंदुओं की एंट्री बैन के पोस्टर्स लगाए गए। गुरुवार सुबह सभी पोस्टर हटा दिए गए। इनमें लिखा था- यह क्षेत्र केवल सनातनियों एवं सनातन धर्म संबंधित शुभ कार्यों हेतु संरक्षित है। अन्य समुदाय (गैर हिंदू) का यहां प्रवेश वर्जित है।
SDOP पराग सैनी का कहना है कि जानकारी मिली थी कि सोशल मीडिया पर पोस्टर वायरल हो रहा है। तस्दीक करने टीम भेजी तो वहां कोई पोस्टर नहीं पाया गया। जांच की जा रही कि किसने फोटो वायरल की है।
दरअसल, दो दिन पहले सेठानी घाट का VIDEO सामने आया था। यहां मुस्लिम समाज के लोग जमा हुए थे। VIDEO में कुछ लोग हरे झंडे और तलवारें लहराते नजर आ रहे हैं। धार्मिक नारे भी लगा रहे हैं। लोग ताजियों के अखाड़े की चौकी सहित‎ अन्य सामान धोने के लिए यहां जुटे थे।
इसके विरोध में हिंदू संगठन के लोग‎ बुधवार दोपहर 12 बजे पीपल चौक पर जमा हुए। उन्होंने प्रशासन को ज्ञापन दिया‎ और भगवा ध्वज लहराए। जय‎ श्रीराम के नारे लगाकर सड़क पर‎ बैठ गए। सभी ने हनुमान चालीसा‎ का पाठ किया। करीब एक घंटे तक‎ चक्काजाम की स्थिति रही। इससे‎ रूट डायवर्ट करना पड़ा।
शहर काजी बोले- किसी की भावना को ठेस पहुंचाना उद्देश्य नहीं
शहर काजी अशफाक अली ने कहा, ये अखाड़ा और अलम निकाला गया था। चौकी होती है, इसे घाट पर धोने के लिए ले जाया जाता है। हर धर्म में कुछ रीति-रिवाज रहते हैं। इसका उद्देश्य गलत नहीं रहता। किसी की भावना को ठेस पहुंचाने का उद्देश्य नहीं है। आपस में एका बना रहे, देश तरक्की करे, प्यार, मोहब्बत और भाईचारा बना रहे, यही उद्देश्य है।
खबर में पोल पर अपनी राय दे सकते हैं।
घाट के पंडित बोले- सौहार्द्र बिगाड़ने की कोशिश निंदनीय
पोस्टर लगाने के संबंध में पंडित गोपाल प्रसाद खड्डर ने कहा, पोस्टर लगाने वाले हिंदू संगठन या और लोग भी हो सकते हैं, मुझे नहीं पता। घटना निंदनीय और अशोभनीय है। मुस्लिम समाज के लोगों ने एक से डेढ़ घंटे नारेबाजी की। मोहर्रम करिए, हमेशा से हो रहा है और सौहार्द्र रहता है। अब सौहार्द्र बिगाड़ने की कोशिश की जा रही है। मैं इसका पुरजोर विरोध करता हूं।
कहां से शुरू हुआ विवाद
मोहर्रम पर शहर में ताजिये‎ निकलते हैं। इसे निकालने के‎ लिए इस्तेमाल में आने वाले सामान को हर‎ साल चार-पांच लोग नर्मदा में‎ जाकर धोते हैं। बताया जा रहा है कि इस साल मंगलवार रात 100 से ज्यादा लोग पहुंचे।‎ कुछ लोगों ने धार्मिक नारेबाजी की और हथियार लहराए। इसका VIDEO सामने आने के बाद हिंदू संगठन ने विरोध जताया।
6 लोगों पर प्रतिबंधात्मक कार्रवाई
पुलिस ने सेठानी घाट‎ पर हथियार लहराने और नारेबाजी‎ करने वाले 6 लोगों पर‎ प्रतिबंधात्मक कार्रवाई की है।‎ SDOP पराग सैनी ने बताया‎ कि कार्रवाई की है। शहर का माहौल खराब नहीं होने दिया जाएगा। अगर कोई ऐस करता है तो सख्त कार्रवाई होगी।
ये भी पढ़िए...
सेठानी घाट पर झंडे और तलवार लहराने का VIDEO
नर्मदापुरम शहर के प्राचीन सेठानी घाट पर नर्मदा किनारे, मंदिरों के सामने हरे झंडे और तलवार लहराने और नारेबाजी का VIDEO बुधवार को सामने आया था। घटना के विरोध में हिंदू संगठनों ने प्रदर्शन किया। पढ़िए पूरी खबर